Verklaring deur Ds Petrus Fouche van Kokstad gemeente | hier staan ek
Verklaring deur Ds Petrus Fouche van Kokstad gemeente	06
Posted by hierstaanek in Uncategorized	≈ 10 Comments
Hiermee die volle waarheid: dit gaan vir ons oor die gereformeerde wortels wat tans ernstig bedreig word. Ons, die NG Kerk Kokstad, wil op die duidelikste moontlike manier ons verwerping van die Algemene Sinode se ingesteldheid rondom Skrifgesag en spesifiek die Woord van God, soos vertoon in besluite rondom homoseksualiteit, die bestaan van Satan en bose magte, die maagdelike geboorte van Christus, en dergelike sake en uitsprake, uitspreek.
Ons verwerp die nuwe rigting wat die Algemene Sinode inslaan, met die volle hartseer minagting wat dit verdien. Die rede hiervoor is dat die Algemene Sinode die verantwoordelikheid ontvang het om oor die leer en lewe van predikante en kerkraadslede te waak, om die leer van die kerk suiwer te hou, en dit nie meer kan doen nie. Voorbeeld: as ŉ dominee wat homoseksueel lewe, op die kansel mag diens doen, mag ŉ dominee wat ŉ alkoholis of pedofiel of verslaafde is, ook nie geweier word nie. Die toepassing van ŉ beginsel trek veel weier as net die voorbeeld wat die Algemene Sinode ter tafel gestel het.
Hoog geagte predikante, soos Ronel Bezuidenhout en André Bartlett in die onlangse media, verwerp reeds die onfeilbaarheid van die Woord van God en praat van die Bybel as woorde oor God. Dit lê op die voetspore van ons professors aan die teologiese fakulteite en word dus reeds aan die opkomende leraars verkondig. So val die eerste Solus, Sola Scriptura. Die maagdelike geboorte, en ander heilsmomente word ook verdag gemaak en so word die tweede Solus, Solus Christus, verwerp. Die Algemene Sinode se evangelie verkondig nie meer sonde as ŉ breuk tussen God en mens nie, maar as ŉ breuk tussen mens en mens wat herstel moet word.
Die uitspraak: “Nou is die kerk se leer in lyn met die grondwet van die land”, herbevestig dit. Hierdeur word sonde verskraal tot sosiale denksisteme waar menswaardigheid en aardse geregtigheid met die gepaardgaande restitusie onderling die allerbelangrikste faktor in die evangelie word.
Ons as NG Kerk Kokstad herbevestig ons verbintenis aan die Bybel as onfeilbare Woord van God en daarmee saam die ankers van die Reformasie soos bely en verkondig deur die ware kerk van God: Ons verbind ons opnuut tot die: Sola Scriptura – Alleen God se Woord is waarheid Solus Christus – Alleen Christus kan ons met God versoen en ons lewens omkeer Sola Fide – Alleen deur geloof in Jesus Christus se soenverdienste is daar redding Sola Gratia – Alleen uit genade word ons weer met God versoen. Alles lei tot die eer van God: Soli Deo gloria.
Ons glo en bely dat die Woord van God helder en duidelik verduidelik word in die drie Formuliere van Eenheid: Nederlandse Geloofsbelydenis Dordtse Leerreëls Heidelbergse Kategismus En onderskryf hulle op die Qua standpunt (ons verwerp hiermee die quatenus standpunt)
Faceboekblad: NG Kerk Kokstad
10 thoughts on “Verklaring deur Ds Petrus Fouche van Kokstad gemeente”	hierstaanek said:	06/11/2015 at 11:26 am	Dankie Ds Fouché. Jou bereidwilligheid om op te staan vir die Waarheid is ‘n inspirasie!
Henrietta Klaasing said:	06/11/2015 at 11:54 am	Innig dankbaar vir mense soos u en u gemeente. Mag die Here u krag, wysheid en genade gee op die pad vorentoe.
Jaco Oberholzer said:	06/11/2015 at 12:47 pm	Ditto! Ek kan nie sien hoe die sinode onder huidige leierskap kan voortbestaan nie, daar moet huis skoongemaak word. Dit sal ‘n baie valse smaak afgee indien die AS leiers nou dalk sou omswaai en die goed terug trek agv van Nasionale druk in Suid Afrika en die res van die wêreld, hulle het hulself total in ‘n hoek. Die Bybel moet gesien word as rigsnoer bo sogenaamde menseregte. Daar moet ook ernstig gekyk word na van vorige AS besluite….
Mynsinsiens, moet die AS dit ook duidelik maak wie die persone is wat die nuwe onbybelse rigting inslaan, die wêreld moet weet hulle praat nie namens die res van (die wit) Suid Afrika nie!
Alex said:	06/11/2015 at 9:14 pm	Besonder waardevolle insigte
Uitreksels uit ‘n blogpost van David Murray
Christo Nel said:	07/11/2015 at 4:11 pm	Oral oor die land is God besig om deur Sy Gees gelowiges van die volle waarheid te oortuig. Hy het immers beloof Hy sal ons lei deur Sy stem (Joh. 10:3 e.v.), asook dat Hy die werk wat Hy in ons begin het sal voltooi (Fil. 1:6).
Daarmee is Hy ook in my lewe besig.
Vir meer as veertien jaar was ek ook predikant in die NG Kerk totdat ek moes kies na wie gaan ek voortaan luister as Here in my lewe: Die lewende God self wat ek leer ken het in Christus Jesus of die kerk?
Daarom moes ek in 2013 teenoor elkeen van die sowat 3300 dominees en professore van al 5 die gereformeerde kerke in Suider Afrika persoonlik profeties bely wat ek hoor God aan hulle sê in ‘n document wat gepubliseer is onder die titel: REFORMEER WEER ‘N KEER.
(U kan dit ook as ‘n PDF-document vir by http://nuwewyn.co.za/Reformeer_…Weer_-n_Keer_-_As_-n_PDF.pdf )
Na verskeie gesprekke met leraars voor en na die Algemene Sinode vanjaar, was ek genoop om ook hieroor te bely waar ek staan as gelowige volgeling van Jesus op my BLOG, soos Wynand, wat u kan vind by https://nuwewyn.wordpress.com/ Dwarsoor die land gons dit in NG-gemeentes hieroor.
Ek woon in die Helderberg-omgewing in die Wes-Kaap en verskeie gemeentes is besig om hulle teenkanting teen die besluit van die Algemene Sinode op verskeie maniere te bely terwyl ander hulle pad vorentoe met groot erns aan die voete van Jesus oorweeg.
Ek wil nie name noem nie, want elke gemeente moet uiteindelik self rekenskap gee waar hulle staan.
Dit is vir lesers van hierdie Blog baie belangrik om ook te let daarop dat Ds Dirkie van der Spuy se gemeente, Moreletta Park reeds voor die Algemene Sinode baie duidelik hulle teenkanting teen voorgenome besluit van die Algemene Sinode bekend gemaak (kyk my artikel hierbo vir die detail van hulle standpunt daaroor).
Dankie dat ek ook my sê hier kon sê.
Dr Christo Nel
hierstaanek said:	07/11/2015 at 4:26 pm	Hallo Christo
Dankie vir die nota. Ek moet egter net noem dat ons hier by hierstaanek staan op die Drie Formuliere van Eenheid, dat ons verbondsteologie verkondig en dus absoluut oortuig is van die Goddelike instelling van die verbondsdoop aan die kinders van gelowiges. Dus is jy welkom hier, solank jy onthou dat ons probleem met die NGK nie die doop is nie. ☺
Christo Nel said:	08/11/2015 at 7:49 am	Wynand
Omdat ek die oogmerk van hierdie webblad verstaan, dat jy en elkeen wat hier gesels, hier probeer sê: Hiervoor is ek bereid om te sterwe, bejeën ek wat jy in hierdie sin of twee hierbo skryf met groot erns. En bejeën ek alles wat jy en ander hier sê met groot erns.
Mag ek juis daarom reageer hierop as ‘n mede-volgeling van Jesus Christus, ons enigste Here en Koning?
Verstaan ek jou dus reg? Sê jy regtig hiermee dat die “rots” waarop jy bou en waarvoor jy bereid is om te sterf die Drie Formuliere van Eenheid en ‘n spesifieke verstaan van die Skrif en die Verbond is? Verstaan ek jou reg as ek dink dat jy hiermee sê dat jy dus staan en val by wat vasgevang is in die belydenis van die Reformasie, waarvan ons oor twee jaar die 500-jarige viering het?
Want as ek jou dan reg verstaan, moet ek vir jou daarop wys dat jou rots of archimedespunt waarvandaan en waarop jy jou “waarheid” bou, waarvoor jy bereid is om te sterf, nie meer werklik Sola Scriptura is nie, maar eerder ‘n bepaalde teologiese en dus baie menslike verstaan en verwoording van die Bybel is.
Wat maak jy dan van die werklikheid dat ons vandag weet dat selfs die Reformatore, soos ‘n Luther, met hulle verwoording van waarheid in die boodskap en belydenis van die Reformasie (wat ook vasgevang is in bv die Dortse Leerreëls), nie die volle waarheid was van wat hulle geweet en geglo het in die Skrif staan nie? Uit wat ek en jy vandag weet uit die geskiedenis, weet ons dat die reformatore te bang was om te sê wat hulle werklik glo die Bybel sê oor dinge soos wie die ware Kerk van Christus werklik is en oor wie dus gedoop mag word met die Bybelse doop.
Is dit dan nie daarom belangrik om juis op ‘n webblad soos hierdie, waar gelowiges en gelowige leiers weer kies om soos ‘n Luther en die ander Reformatore eens gemaak het, net weer nadat hulle by die voete van Jesus Christus tyd gaan spandeer het met net Sy Woord in hulle hande, nie anders kan as om weer ‘n keer in alle opregtheid te probeer sê wat hulle glo die volle waarheid is en waarvoor hulle bereid is om te sterf nie?
Wynand, ek weet nie van jou nie, maar ek is beslis nie bereid om my lewe te gee vir ‘n spesifieke teologiese verstaan van die Woord soos dit in ‘n spesifieke baie klein gedeelte van die kerk van Jesus verstaan word nie.
Vir Jesus en vir wat in Sy Woord staan en in diens hiervan, is ek bereid om te sterf. Maar beslis nie vir iets anders nie.
hierstaanek said:	08/11/2015 at 8:19 am	Christo
Ek glo nie die belydensskrifte nie, ek verklaar in die belydenisskrifte wat ek glo. Ek glo dat jy as teoloog dit behoort te kan verstaan. Reply
HSE ook said:	07/11/2015 at 11:44 pm	Hi Wynand,
Sien NG Piet Retief se verklaring en besluit aangeheg.
Kan nie help om opgewonde te wees oor mense se passie en soeke na waarheid nie.
Groete en seen NG Piet Retief:
hierstaanek said:	08/11/2015 at 12:22 am	Baie dankie hiervoor!